CELEX ID: 32010D0711
Publication Date: 2010-11-23

Document Text:
KOMISJONI OTSUS,
23. november 2010,
liidu täiendava rahalise toetuse kohta 2010. aastal seoses teatavate kalanduse kontrolli, inspekteerimise ja järelevalve projektidega liikmesriikidel tekkinud kulude katmiseks
(teatavaks tehtud numbri K(2010) 7996 all)
(Ainult eesti-, hispaania-, hollandi-, inglis-, itaalia-, kreeka-, läti-, malta-, poola-, portugali-, prantsus-, rootsi-, rumeenia-, saksa- ja taanikeelne tekst on autentsed)
(2010/711/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 22. mai 2006. aasta määrust (EÜ) nr 861/2006, millega kehtestatakse ühenduse finantsmeetmed ühise kalanduspoliitika rakendamiseks ja mereõiguse valdkonnas, (1) eriti selle artiklit 21,
ning arvestades järgmist:
(1)
Võttes aluseks liidu rahalise toetuse taotlused, mis liikmesriigid on esitanud koos 2010. aasta kalanduse kontrolli programmidega, on komisjon võtnud vastu otsuse 2010/352/EL, (2) millega on jäetud osa kalanduse kontrolliks ettenähtud 2010. aasta eelarvest kasutamata.
(2)
Kõnealust kasutamata osa 2010. aasta eelarvest ei tuleks jaotada uue otsuse alusel.
(3)
Liikmesriikidel on palutud esitada programmid täiendava rahalise toetuse saamiseks komisjoni poolt määruse (EÜ) nr 861/2006 artikli 21 lõike 2 kohaselt kindlaksmääratud eelisvaldkondades, st andmete automatiseerimine ja haldamine, uus tehnoloogia ning ebaseaduslikku, teatamata ja reguleerimata kalapüüki käsitlevad seminarid.
(4)
Sellest lähtuvalt on koos programmidega esitatud liidu rahalise toetuse taotlused koolitus- ja vahetusprogrammide ning patrull-laevade ja -õhusõidukite ehitamise rahastamiseks tagasi lükatud, kuna need ei hõlmanud eespool nimetatud eelisvaldkondi.
(5)
Eelarvepiirangute tõttu ei ole kõiki programmi abikõlblikke kulusid komisjoni kindlaksmääratud eelisvaldkondades võimalik katta. Komisjon valis kaasrahastamiseks välja need projektid, mis on kooskõlas komisjoni prioriteetidega. Seoses elektrooniliste registreerimis- ja aruandlusseadmetega eelistati seadmeid, mis täidavad nii elektroonilise registreerimis- ja aruandlussüsteemi kui ka laevaseiresüsteemi ülesandeid.
(6)
Määruse (EÜ) nr 861/2006 artikli 8 punktis a loetletud meetmetega seotud taotlused võivad saada liidu toetust.
(7)
Liidu toetust käsitlevad taotlused peavad vastama komisjoni määruses (EÜ) nr 391/2007 (3) sätestatud eeskirjadele.
(8)
On asjakohane määrata kindlaks suurimad liidu rahalise toetuse summad ja toetuse määr määruse (EÜ) nr 861/2006 artiklis 15 sätestatud piirides ning kehtestada toetuse andmise tingimused.
(9)
Et soodustada investeeringuid komisjonis kindlaksmääratud esmatähtsatesse meetmetesse ning pidades silmas finantskriisi negatiivset mõju liikmesriikide eelarvetele, tuleks eespool nimetatud eelisvaldkondadega seotud kulude puhul kehtestada kõrge kaasrahastamise määr määruse (EÜ) nr 861/2006 artiklis 15 sätestatud piirides.
(10)
Toetuse saamiseks peaksid automaatsed lokaliseerimisseadmed vastama komisjoni 18. detsembri 2003. aasta määruses (EÜ) nr 2244/2003 (millega kehtestatakse üksikasjalikud eeskirjad laevaseire satelliitsüsteemide kohta) (4) sätestatud nõuetele.
(11)
Toetuse saamiseks peaksid kalalaevadele paigaldatud elektroonilised registreerimis- ja aruandlusseadmed vastama komisjoni 3. novembri 2008. aasta määruses (EÜ) nr 1077/2008 (milles sätestatakse nõukogu määruse (EÜ) nr 1966/2006 (kalapüügi elektroonilise registreerimise ja aruandluse ning kaugseirevahendite kohta) üksikasjalikud rakenduseeskirjad ning tunnistatakse kehtetuks määrus (EÜ) nr 1566/2007) (5) sätestatud nõuetele.
(12)
Käesoleva otsusega ettenähtud meetmed on kooskõlas kalanduse ja vesiviljeluse korralduskomitee arvamusega,
ON VASTU VÕTNUD KÄESOLEVA OTSUSE:
Artikkel 1
Sisu
Käesoleva otsusega nähakse ette liidu rahaline toetus selliste kulude katmiseks, mis tekivad liikmesriikidel 2010. aastal teatavate ühise kalanduspoliitika järelevalve- ja kontrollisüsteemiga seotud projektide rakendamisel, nagu on osutatud määruse (EÜ) nr 861/2006 artikli 8 punktis a. Sellega määratakse kindlaks igale liikmesriigile antav liidu rahalise toetuse summa, liidu rahalise toetuse määr ja toetuse andmise tingimused.
Artikkel 2
Täitmata kulukohustuste lõpetamine
Asjaomane liikmesriik teeb 30. juuniks 2014 kõik maksed, mille hüvitamist taotletakse. Pärast kõnealust tähtaega liikmesriigi poolt tehtud maksed ei kuulu hüvitamisele. Käesoleva otsusega seotud kasutamata eelarveassigneeringud vabastatakse hiljemalt 31. detsembriks 2015.
Artikkel 3
Uus tehnoloogia ja IT-võrgud
Et hüvitada I lisas osutatud projektide rakendamisel tekkinud kulud, mis on seotud uue tehnoloogia kasutuselevõtu ja IT-võrkude loomisega, et võimaldada tõhusat ja turvalist andmete kogumist ja haldamist seoses kalandustegevuse seire, kontrolli ja järelevalvega, võib anda rahalist toetust, mis katab 90 % abikõlblikest kuludest, kuid jääb kõnealuses lisas sätestatud piiridesse.
Artikkel 4
Automaatsed lokaliseerimisseadmed
1. Et hüvitada II lisas osutatud projektide rakendamisel tekkinud kulud, mis on seotud kalapüügi seirekeskuses laevaseiresüsteemi kaudu laevade kaugseiret võimaldavate automaatsete lokaliseerimisseadmete ostmise ja pardale paigaldamisega, võib anda rahalist toetust, mis katab 90 % abikõlblikest kuludest, kuid jääb kõnealuses lisas sätestatud piiridesse.
2. Lõikes 1 osutatud rahaline toetus on kuni 2 500 eurot laeva kohta.
3. Lõikes 1 osutatud rahalise toetuse saamiseks peavad automaatsed lokaliseerimisseadmed vastama määruses (EÜ) nr 2244/2003 sätestatud nõuetele.
Artikkel 5
Elektroonilised registreerimis- ja aruandlussüsteemid
Et hüvitada III lisas osutatud projektide rakendamisel tekkinud kulud, mis on seotud elektroonilise registreerimis- ja aruandlussüsteemi jaoks vajalike osade väljatöötamise, ostmise, paigaldamise ja tehnilise abiga, et võimaldada tõhusat ja turvalist andmevahetust seoses kalandustegevuse seire, kontrolli ja järelevalvega, võib anda rahalist toetust, mis katab 90 % abikõlblikest kuludest, kuid jääb kõnealuses lisas sätestatud piiridesse.
Artikkel 6
Elektroonilised registreerimis- ja aruandlusseadmed
1. Et hüvitada IV lisas osutatud projektide rakendamisel tekkinud kulud, mis on seotud selliste elektrooniliste registreerimis- ja aruandlusseadmete ostmise ja pardale paigaldamisega, mis võimaldavad laevadel kalandustegevuse andmed registreerida ja kalapüügi seirekeskusele elektrooniliselt edastada, võib anda rahalist toetust, mis katab 90 % abikõlblikest kuludest, kuid jääb kõnealuses lisas sätestatud piiridesse.
2. Ilma et see piiraks lõike 4 kohaldamist, on lõikes 1 osutatud rahaline toetus kuni 3 000 eurot laeva kohta.
3. Rahalise toetuse saamiseks peavad elektroonilised registreerimis- ja aruandlusseadmed vastama määruses (EÜ) nr 1077/2008 sätestatud nõuetele.
4. Selliste seadmete puhul, mis täidavad nii elektroonilise registreerimis- ja aruandlussüsteemi kui ka laevaseiresüsteemi ülesandeid ning mis vastavad määrustes (EÜ) nr 2244/2003 ja (EÜ) nr 1077/2008 sätestatud nõuetele, on käesoleva artikli lõikes 1 osutatud rahaline toetus kuni 4 500 eurot.
Artikkel 7
Algatused ühise kalanduspoliitika eeskirjadest teavitamiseks
Et hüvitada V lisas osutatud projektide rakendamisel tekkinud kulud, mis on seotud algatustega, sealhulgas seminaride ja meediavahenditega, mille eesmärk on suurendada kalurite ja teiste osaliste, näiteks inspektorite, prokuröride ja kohtunike, aga ka üldsuse teadlikkust vajadusest võidelda ebaseadusliku, teatamata ja reguleerimata kalapüügi vastu ning rakendada uut kontrollimäärust, võib anda rahalist toetust, mis katab 90 % abikõlblikest kuludest, kuid jääb kõnealuses lisas sätestatud piiridesse.
Artikkel 8
Liidu suurim toetus liikmesriigi kohta kokku
Kavandatav kogukulu, käesoleva otsuse kohaselt välja valitud projektide kogukulu ning käesoleva otsuse kohaselt eraldatud liidu suurim toetus liikmesriigi kohta on järgmised:
(eurodes)
Liikmesriik
Täiendavas riiklikus kalanduse kontrolli programmis kavandatud kulud 2010. aastal
Käesoleva otsuse kohaselt välja valitud projektidega seotud kulud
Liidu suurim toetus
Belgia
235 000
222 500
195 000
Taani
2 284 608
907 124
816 412
Saksamaa
1 367 695
1 151 035
1 035 932
Eesti
161 803
89 835
80 852
Iirimaa
2 145 000
580 000
330 000
Kreeka
9 150 000
1 800 000
1 620 000
Hispaania
400 000
0
0
Prantsusmaa
7 429 203
2 424 000
2 181 600
Itaalia
10 890 000
4 040 000
3 636 000
Küpros
100 000
70 000
63 000
Läti
11 459
0
0
Malta
358 029
8 460
7 614
Madalmaad
2 085 000
157 500
141 750
Poola
1 091 633
922 493
830 243
Portugal
3 105 763
2 408 000
1 354 500
Rumeenia
30 500
0
0
Rootsi
1 674 595
103 541
93 187
Ühendkuningriik
1 610 375
1 178 824
1 060 940
Kokku
44 130 664
16 063 311
13 447 030
Artikkel 9
Adressaadid
Käesolev otsus on adresseeritud Belgia Kuningriigile, Taani Kuningriigile, Saksamaa Liitvabariigile, Eesti Vabariigile, Iirimaale, Kreeka Vabariigile, Hispaania Kuningriigile, Prantsuse Vabariigile, Itaalia Vabariigile, Küprose Vabariigile, Läti Vabariigile, Malta Vabariigile, Madalmaade Kuningriigile, Portugali Vabariigile, Poola Vabariigile, Rumeeniale, Rootsi Kuningriigile ning Suurbritannia ja Põhja-Iiri Ühendkuningriigile.
Brüssel, 23. november 2010

EuroVoc Classification:
Level 1: 100150
100145
100144
100156
Level 2: 100222
100177
100252
100183
100223
Level 3: 5922
1005
1422
567
2476
All Concepts: 1005
2455
3995
5229
5862
616